หุ้น Domestic Playลูบคมตลาดทุน
ช่วงนี้หุ้น Domestic Play หรือหุ้นที่ได้รับแรงกระตุ้นด้านบวกจากปัจจัยภายในกำลังคึกคัก
3 ก.ย. 2558

ธนะชัย ณ นคร
 
ช่วงนี้หุ้น  Domestic Play หรือหุ้นที่ได้รับแรงกระตุ้นด้านบวกจากปัจจัยภายในกำลังคึกคัก
ส่วนพวกหุ้น Global Play ทั้งหลาย เหลือให้เล่นไม่กี่ตัว ยิ่งเป็นพวกกลุ่มน้ำมันด้วยแล้ว ห่างได้เป็นยิ่งดีเลยนะ เห็นเขา (ใครก็ไม่รู้) ว่ามาอย่างนั้นจริงๆ
ดูอย่างกลุ่ม ปตท. หรือ PTT นี่สิ สามวันดีสี่วันไข้ ใครชอบเล่นสั้น เมื่อเข้าไป แล้วออกช้า ก็ค้างเติ่งบนดอยนั่นแหละ
เพราะน้ำมันโลกเดี๋ยวขึ้น เดี๋ยวลง ชวนเวียนหัวไปหมด
ส่วนหุ้นที่ได้รับปัจจัยบวกจากมาตรการกระตุ้นเศรษฐกิจมีหลายกลุ่ม หลายตัวครับ
ก่อนหน้านี้ เคยเขียนไว้แล้ว 2 ครั้ง ว่า หากเราได้ทีมเศรษฐกิจชุดใหม่นำโดย ดร.สมคิด จาตุศรีพิทักษ์ ก็จะเป็นเซนติเมนท์เชิงบวกกับนักลงทุน
และก็เป็นเช่นนั้นจริงๆ
เข้ามาบริหารงานอย่างเป็นทางการเมื่อวันที่ 24 สิงหาคมที่ผ่านมา
มีการออกมาตรการกระตุ้นเศรษฐกิจที่นักลงทุนถึงกับบอกว่า “มันยอดมากเลยจอร์จ”
ยิ่งได้มือบริหารที่เป็นอดีตนายแบงก์กรุงไทย  “อภิศักดิ์ ตันติวรวงศ์” เข้ามานั่งเป็นขุนคลัง ที่เข้าใจเรื่องระบบการเงิน เรื่องความเสี่ยงเป็นอย่างดี
หลายคนบอกหายห่วง
การกระตุ้นเศรษฐกิจที่เข้าไปกระตุ้นการใช้จ่ายของรากหญ้าถือว่าทำถูกต้องแล้ว
และรวมถึงธุรกิจเอสเอ็มอีด้วย
หากจำกันได้ ก่อนหน้านี้ ดร.ประสาร ไตรรัตน์วรกุล ผู้ว่าการ ธปท. ก็บอกว่า จะใช้นโยบายประชานิยมบ้างก็ได้ แต่ต้องทำแบบอ่อน หรือเหมือนจะเปรียบว่า ต้องไม่สุดโต่งเกินไป จนเสียวินัยการเงินการคลังอะไรแบบนั้น
วานนี้ “เสี่ยปั้น” คุณบัณฑูร ล่ำซำ บอสใหญ่ของแบงก์กสิกรไทย ก็ออกมาพูดเป็นเชิงสนับสนุนกับนโยบาย
และบอกอีกว่า การปล่อยกู้ให้กับกลุ่มรากหญ้า จะไม่ทำให้เกิดหนี้ภาคครัวเรือนสูงขึ้น
แถมเป็นเชิงชมด้วยนะ ว่าแก้ปัญหาได้ตรงจุด
เห็นข้อมูลกันแบบนี้แล้ว ก็น่าจะพอเบาใจได้ในระดับหนึ่งว่า นโยบายต่างๆ ที่ออกมา ถือว่ามาถูกทาง ไม่ใช่หลงเข้ารกเข้าพง หลงป่าหลงเขา จนเตลิดไปไหนต่อไหน
ส่วนนายกฯ ลุงตู่เองเมื่อวันอังคารที่มีแถลงข่าวหลังประชุมคณะรัฐมนตรี ก็เห็นยิ้มน้อยยิ้มใหญ่
แบบว่าปลื้มกับทีมเศรษฐกิจชุดใหม่ ที่พูดจาหารือกันในห้องประชุมครม. แบบยิ้มแย้มแจ่มใสต่อกัน นายกฯ ลุงตู่ บอกเหมือนกับว่า เห็นแล้วมีความสุข
เห็นเสียงเชียร์ แรงสนับสนุนกันแบบนี้แล้ว
อย่างว่าแหละครับ ยิ่งช่วยเพิ่มความมั่นใจมากยิ่งขึ้นไปอีก และนั่นจึงเป็นที่มาว่า หุ้น Domestic Play ทำไมถึงหอมหวานมากๆ ในช่วงนี้
ซื้อขายกันสนุกสนานกันเลย
อย่างเรื่องปล่อยกู้รากหญ้าผ่านกองทุนหมู่บ้าน 6 หมื่นล้านบาท และยังมีโครงการขนาดเล็กอีกกว่า 4 หมื่นล้านบาท
นั่นทำให้บรรดานักวิเคราะห์คีย์ข้อมูลตัวหุ้นกันออกมาทันที ใครได้ประโยชน์บ้าง
กลุ่มค้าปลีกนี่มาแน่นอน อย่าง CPALL และ HMPRO หรือกลุ่มวัสดุก่อสร้าง ตัวเป้งๆ SCC วานนี้ ราคาก็วิ่งรับมาตรการทันที รวมถึงหุ้นลูก GLOBAL ตัวเลขขึ้นสีเขียวตลอดวัน
กลุ่มเช่าซื้อก็แทบจะรับสองเด้ง
นอกจากแรงกระตุ้นรากหญ้า และเอสเอ็มอี
วานนี้ขุนคลัง อภิศักดิ์ ก็สั่งกรมสรรพสามิต เร่งปลดล็อกเรื่องรถยนต์คันแรก ที่ห้ามขายก่อน 5 ปี ให้ลงมาเหลือ 3 ปี โดยเร็วที่สุด
หากทำได้ จะช่วยกระตุ้นยอดขายรถยนต์ป้ายแดงอีก 10-20% ในปีนี้
ฟังแบบนี้ กลุ่มเช่าซื้อถึงกับลูบปากกันแหละ ราคาหุ้นวิ่งรับกันเป็นปลากระดี่ได้น้ำ ทั้ง TISCO – TCAP และ KKP ที่เป็นยักษ์ใหญ่เช่าซื้อรถยนต์ของประเทศไทย
ปัจจัยบวกนี้ก็จะส่งผลไปยังกลุ่มชิ้นส่วนรถยนต์ด้วย
กลุ่มเอสเอ็มอีนั้น จะมีมาตรการออกมาช่วยเหลือในอีก 2 สัปดาห์ข้างหน้า
กลุ่มแบงก์ก็จะได้รับประโยชน์อีกแน่นอน
Domestic Play คือ หุ้นที่ผลการดำเนินงานขึ้นกับการอุปโภค บริโภคภายในประเทศครับ
ที่มาของรายได้ก็มาจากการจับจ่ายของคนที่อยู่ในประเทศ ยิ่งเศรษฐกิจโลกที่มีกำลังมีปัญหา เราก็ต้องกระตุ้นการใช้จ่ายภายในกันแบบนี้
เงินกำลังจะหมุนไป
 
 
 
 
 
 